Lectio Divina

*fuq il-Vanġelu tal-Ħadd*

5 Ħadd tal-Għid

Sena Ċ

Ġw 13:31-33a.34-35

**Kuntest**. Il-kapitlu 13 jagħti bidu għat-tieni parti tal-Vanġelu ta’ Ġw, li spiss tissejjaħ il-Ktieb tal-Glorja. Ġesù hu preżentat bħala dak li jaf li waslet is-siegħa tiegħu, jaf min hu u fejn sejjer, u jaf ukoll min huma dawk l-aktar qrib tiegħu. Għalhekk b’għarfien u libertà sħiħa, għax il-Missier tah kollox f’idejh, jagħżel li jaħsel saqajn id-dixxipli tiegħu; ‘ried iħobbhom u iħobbhom sal-aħħar’ (13,1).

L-aħħar ġesti, bħall-aħħar kelmiet ta’ persuna qabel it-tluq tagħha għandhom sinifikat kbir. Għalhekk f’din il-parti l-verità ta’ Ġesù trid toħroġ bil-qawwa kollha tagħha. U din il-verità hija l-imħabba sal-aħħar. Jeħtieġ li d-dixxiplu jitgħallimha billi jilqagħha u jħalli lil Ġesù jaħsillu saqajh u jagħtih il-ħobż mill-platt tiegħu. Dan tant hu fundamentali li jekk ma jseħħx id-dixxiplu ‘ma jkollux x’jaqsam miegħu’ (13,8). Imma l-bniedem ftit hu sintonizzat ma’ din it-tip ta’ mħabba gratwita u sal-aħħar u għalhekk jirriskja li ma jilqagħhiex jew ma jifhimhiex; jeħtieġ iħalli lil Ġesù jdewwaqilu. Wara mbagħad, il-bniedem jista’ jisma’ u jilqa’ l-kmand ta’ Ġesù: "hekk intom għandkom taħslu saqajn xulxin" (13,14). Hekk ukoll jingħad lil Pt: “tifhmu aktar ’l quddiem” (13,7) u “tiġi warajja aktar tard” (13,36).

Ġesù jħabbar espliċitament it-tradiment u jindika lid-dixxiplu l-maħbub min hu t-traditur. Imma aktar minn hekk jindikalu kif għandu jiġi trattat! Lil Ġuda infatti jagħtih il-ħobż imbil fil-platt tiegħu, ġest ta’ fraternità u unur. Ix-xena hi waħda drammatika. Ġuda jieħu l-ħobż (jieklu?) u jiġi konxju li Ġesù jaf. Imma mal-azzjoni ta’ Ġesù hemm ukoll l-azzjoni ta’ Satana li jirnexxielu jirbaħ lil dan id-dixxiplu tal-Mulej. Tassew “kien bil-lejl”. Hemm ġlieda kbira li sseħħ fil-qalb tal-bniedem li kapaċi twassal biex il-bniedem jingħalaq għall-imħabba ta’ Alla. Il-jasar tad-dnub – fi Ġw il-figura ta’ Ġuda hi l-aktar demonizzata u tiġbor flimkien id-diversi elementi li nsibu b’mod separat fis-Sinottiċi, bħan-nuqqas ta’ twemmin, Ġuda xitan ‘flok’ Pietru, ix-xeħħa għall-flus, it-tradiment – kapaċi jqiegħed il-qalb daqshekk fid-dlam. Ġesù mill-banda l-oħra hu preżentat bħala l-ġust sofferenti fuq il-linja tal-ktieb tas-Salmi, għax ‘dak li kiel minn ħobżi dar kontrija’ (Salm 41,10). Imma l-għarfien u l-motivazzjoni tiegħu tibqa’ ċara, għax għeruqu fil-Missier.

[Ġw:13:31] **Kif ħareġ Ġuda, Ġesù qal: "Bin il-bniedem huwa gglorifikat issa, u permezz tiegħu huwa gglorifikat Alla.** [Ġw:13:32] **Jekk Alla huwa gglorifikat permezz ta' Bin il-bniedem, Alla wkoll permezz tiegħu nnifsu għad jigglorifika lilu, u dalwaqt jigglorifikah.**

Ġw 13,31-35 jistgħu jitqiesu bħala konklużjoni ta’ dak li ġara qabel, imma wkoll bħala introduzzjoni għad-diskorsi tal-aħħar, minkejja li baqa’ biċċa narrattiva, it-tħabbira taċ-ċaħda ta’ Pt, għaliex f’dawn il-versi nsibu diversi temi li mbagħad ser joħorġu aktar ’il quddiem, bħall-glorifikazzjoni (17,1-5 li qisha sservi ta’ inklużjoni għad-diskors), it-tluq ta’ Ġesù u l-inkapaċità tad-dixxipli li jsegwuh għalissa (kap 14 u 16,4-33) u l-kmandament tal-imħabba (15,12-17 u kap. 17 bit-talba ta’ Ġesù għall-għaqda bejn id-dixxipli tiegħu).

“Bin il-Bniedem” – dak li hu solidali mad-destin tal-bnedmin u fl-istess waqt dak li jirrivela lil Alla – “huwa gglorifikat issa”. Il-glorja (x5 f’żewġ versi) hija l-manifestazzjoni ta’ xi ħadd. Wieħed qed juri min hu, x’inhi l-essenza/il-piż tiegħu. Ġesù qed jiġi glorifikat issa, issa li bdiet il-passjoni-siegħa tiegħu, issa li qed iħobb sal-aħħar. U f’dan hu qed juri min hu Alla. U Alla ser ikompli juri kemm hu veru/awtentiku dak li Ġesù qed jagħmel billi jigglorifikah fil-futur, permezz tal-qawmien. Hawn ser juri kemm din l-imħabba sal-aħħar ta’ Ġesù hi tassew skont il-qalb tiegħu (8,28-29; 10,18).

Dan l-enfasi fuq il-glorifikazzjoni marbuta mal-mewt hu mingħajr paralleli fit-T.Ġ.. Fl-isfond aktarx hemm Iż 52,13 LXX fejn il-Qaddej ta’ Jahvè se jkun merfugħ l-fuq u glorifikat. Infatti fi Ġw dan hu ritornell li jinstema’ tlitt darbiet fl-ewwel parti: “kif Mosè rafa’ s-serp fid-deżert... biex kull min jemmen fih ikollu l-ħajja ta’ dejjem” (3,14); “meta terfgħu ’l fuq lil Bin il-Bniedem...” (8,28); “u meta nintrefa’ ’l fuq mill-art jien niġbed lill-bnedmin kollha lejja” (12,32). Dan kollu ser jiġri permezz tas-salib. Xi ħaġa simili fi sfond liturġiku nsibuha fl- Apokalissi: “Jistħoqqlu l-Ħaruf li kien maqtul li jirċievi l-qawwa u l-għana u l-għerf u s-saħħa u l-ġieħ u l-glorja u t-tifħir.” (Apok 5,12). Fl-A.T. it-tema tal-glorja ta’ Alla hi marbuta mas-salvazzjoni (Eż 16,7), u fejn l-aktar tidher il-glorja ta’ Alla hemmhekk se tinstab l-akbar konċentrazzjoni tas-salvazzjoni.

[Ġw:13:33] **Uliedi, ftit ieħor se ndum magħkom; *intom tfittxuni, u bħalma għedt lil-Lhud, hekk ukoll ngħidu issa lilkom: Fejn sejjer jien, intom ma tistgħux tiġu.***

Il-glorifikazzjoni ta’ Ġesù ser twassal għas-solitudini u t-tbatija tad-dixxipli. Isejħilhom *teknia* (x1 biss fil-Vanġelu u x7 f’1Ġw), terminu ta’ affett kbir li jfakkar fl-aħħar rakkomandazzjonijiet tal-patrijarki qabel ma’ jħallu lill-għeżież tagħhom. Ġesù kien diġà ħabbar it-tluq tiegħu lill-Lhud f’7,33-34: “Ftit ieħor baqagħli magħkom, u mbagħad nerġa' mmur għand min bagħatni. Għad tfittxuni u ma ssibunix, u ma tkunux tistgħu tiġu fejn inkun jien.”. F’dan Ġesù donnu qed iqiegħed lid-dixxipli tiegħu fuq l-istell livell tal-avversarji tiegħu, l-Lhud. Madanakollu d-dixxipli ser ikunu jistgħu jmorru fejn sejjer hu “aktar tard” (13,36; 21,19). Dan il-kliem irid jimmotiva lid-dixxipli jilqgħu l-kliem ta’ Ġesù u fl-istess waqt jippreparahom għas-sitwazzjoni l-ġdida tal-firda minnu. Din il-firda però mhiex waħda definittiva peress li Ġesù sejjer biex iħejji post biex fejn ikun hu jkunu wkoll d-dixxipli (14,1-3). Sadanittant id-dixxipli ser ikunu maqgħuda miegħu permezz tal-preżenza l-ġdida fosthom, dik tal-Ispirtu, liema Spirtu ser jingħata fil-glorfikazzjoni tal-Mulej, bil-konsegwenza li anke mid-dixxiplu joħorġu xmajjar ta’ ilma ħaj (7,37-39).

[Ġw:13:34] **Nagħtikom kmandament ġdid, li tħobbu lil xulxin. Bħalma ħabbejtkom jien, hekk ukoll ħobbu intom lil xulxin.** [Ġw:13:35] **Minn dan jagħraf kulħadd li intom dixxipli tiegħi, jiġifieri, jekk ikollkom l-imħabba bejnietkom."**

Hawn il-kelma kmandament hi *entole* li fi Ġw tirreferi għar-rieda tal-Missier għal Ġesù u l-fedeltà ta’ Ġesù għaliha fl-għoti ta’ ħajtu (Ġw 10,18; 12,49-50; 14,31) – fir-RV *nomos* tirrapreżenta aktar l-A.T. Għalhekk aktar minn liġi, hi rivelazzjoni u don: "Alla ta l-Liġi permezz ta' Mosè imma l-grazzja u l-verità seħħu permezz ta' Ġesù Kristu" (Ġw 1,17). L-aspett tad-don hu espress permezz tal-verb *didomi*, li fi Ġw jiġi wżat spiss b’rabta mal-għotja. Fit-tradizzjoni biblika però, il-Liġi hi meqjusa wkoll bħala don, mogħtija wara esperjenza salvifika li turi min hu Alla. Imma fl-istess waqt dan il-kmandament hu ġdid, *kainos*, kelma li tindika novità f’sens kwalitattiv u mhux kronoloġiku (*neos*). L-użu ta’ Ġw hu f’kontinwità mat- tradizzjoni Biblika (Iż 42,9-20; Ġer 31,31-34; Eżek 36,26s; Mk 1,27; 2,21-22). ‘Ġdid’ mhux tant għax hu tagħlim morali ġdid daqskemm għax hu marbut mal-Patt il-Ġdid. Fi kliem ieħor, dan il-kmandament jista’ jingħax grazzi għas-siegħa ta’ Ġesù. Ġdid, għax Alla qed jagħmel xi ħaġa ġdida Hu! “Araw, għad jiġi żmien, oraklu tal-Mulej, meta jien nagħmel patt ġdid ma' dar Iżrael u dar Ġuda; mhux bħall-patt li għamilt ma' missirijiethom fiż-żmien meta qbadthom minn idejhom biex ħriġthom mill-art ta' l-Eġittu, il-patt tiegħi li huma kisru, għalkemm jien kont l-għarus tagħhom, oraklu tal-Mulej. “Imma dan ikun il-patt li għad nagħmel ma' dar Iżrael wara dawk il-jiem, oraklu tal-Mulej. Nqiegħed il-liġi tiegħi fosthom u niktibha f'qalbhom; u jiena nkun Alla tagħhom, u huma jkunu l-poplu tiegħi [...]” (Ġer 31,31-34). L-għotja lill-oħrajn ser issir possibbli grazzi għad-don ta’ Ġesù. Il-bażi mhiex l-isforz li wieħed jagħmel. San Ġwann Grisostmu ifakkar: “Waqt il-prova se jkollok tammetti li l-imħabba tiegħek m’hi xejn mingħajr il-ferħ li jiġi minn fuq”.

F’Lev 19,18, l-imħabba lejn l-oħrajn għandha bħala kejl l-imħabba lejna nfusna xi ħaġa li Ġesù jerġa’ jipproponi fis-Sinottiċi (Mk 12,28-34 u //). Il-parametru però huwa jien. U għalhekk, dan il-parametru jista’ jaħdem u jista’ ma’ jaħdimx għax għandu l-istatura tiegħi. Issa l-kejl huwa l-imħabba ta’ Ġesù, il-ħarsa tiegħu fuqna; inħobbu għax maħbuba. Infatti, il-*kathos* mhux biss fuq livell ta’ paragun, *bħal* Ġesù, imma wkoll bħala *r-raġuni* u *l-għajn* (Il-kelma tista’ tiġi tradotta bħala ‘għaliex’).

Partikularità oħra ta’ Ġw hi li minflok “għajrek” insibu “lil xulxin”, il-membri tal-komunità. L-imħabba tal-aħwa ser tkun is-sinjal distintiv li huma dixxipli ta’ Ġesù. Imbagħad f’17,21 l-għaqda ta’ bejniethom – “kif inti fija, Missier, u jiena fik” – ser isservi ta’ prova li Ġesù kien mibgħut mill-Missier (17,20-21). Għalhekk meta in-Nisrani/l-Knisja ifittex sinjali oħra ta’ distinzjoni għandha tqum xi mistoqsija jew tnejn. “Lil Alla għadu ħadd ma rah, imma jekk inħobbu 'l xulxin hu jgħammar fina, u mħabbtu ssib il-milja tagħha fina” (1Ġw 4,12)

L-imħabba ta’ Ġesù hija l-imħabba fuq l-immaġni tas-salib. U din hi l-imħabba li tiftaħ il-qlub u tiftaħ għall-verità. Din ser tkun ix-xhieda l-aktar qawwija tad-dixxipli. Tertuljanu jikteb: ‘kienet qabelxejn il-prattika tal-imħabba li wasslet biex inkunu immarkati kważi b’siġill tan-nar f’għajnejn il-pagani. Jgħidu ‘ara kemm jinħabbu’, mentri huma jinbagħdu bejniethom, u ‘kemm huma lesti jagħtu ħajjithom għal xulxin’, mentri huma jippreferu joqtlu lil xulxin.

Id-domanda l-kbira fil-mixja wara l-Mulej għalhekk għandha tkun: ‘min aħna quddiem il-Missier’? Imbagħad wara nħobbu, nħennu, nilqgħu, nagħtu l-ħajja, għax milquta minn din il-grazzja.

Għar-riflessjoni: 1Ġw 4,7-21.